**Beretning for Foreningen Kappelborgs Venner 2021/2022.**

**Torsdag d. 28.4.2022.**

**Indledning :**

2021 blev endnu et år i Coronaens tegn. Det betød fortsat en kæmpe udfordring for Kulturhuset.

Koncerter skulle aflyses, ændres og nye kontrakter skulle på plads. Restriktioner og begrænsninger skulle respekteres ved gennemførte arrangementer – nye ændringer, nye udfordringer. Der blev udført et kæmpe arbejde fra Kulturhusets side. Flot at det meste lykkedes på bedste vis.

Nytårskoncerten kom tilbage i den gode kulisse, med et stort og engageret publikum – flot arbejde af Kulturhuset.

10 års jubilæet blev gennemført og i den forbindelse blev der udgivet et jubilæumsskrift, som blev uddelt bredt i det nordjysk område. Dette var kun muligt med hjælp fra en stor del af byens erhvervsliv.

I det hele taget nyder vores Kulturhus stor gavn af den store støtte områdets sponsorer yder. Uden denne unikke opbakning, ville flere ting ikke været muligt.

Kulturhus Kappelborg er nu fri af Coronaen og der er atter fuld damp på og mange spændende oplevelser er i vente.

**Bestyrelsens beretning for Foreningen Kappelborgs Venner 2021/2022.**

Velkommen til foreningens 8. generalforsamling, siden stiftelsen af Venneforeningen d. 28.4.2014.

Jeg vil gerne gentage de kernepunkter i vedtægterne, som der skal holdes fokus på :.

* At fremme kulturlivet i Skagen by og Frederikshavn kommune, ved aktivt at fremme kendskabet til Kulturhus Kappelborg.
* At støtte aktivt op om Kulturhus Kappelborgs arrangementer og øvrige aktiviteter.
* At udvikle og gennemføre egne kulturelle arrangementer, til støtte for Kulturhus Kappelborg

Bestyrelsen består nu af 8 medlemmer idet vi sidste år udvidede med en person, så bestyrelsen i dag består af folk med mange og gode kompetencer. Det er :

Ulla Egholm, Susanne Nielsen, Allan Kastor, Bjarne Kvist, Jakob Dalsgård, Flemming Stig, Mikkel Lentz og mig selv. Lars Illum deltager også i møderne og holder os bredt orienteret om Kulturhuset.

**Tiltag i forhold til de unge på Kappelborg.**

E-sport lokalet er nu i funktion og det tegner til at blive en succes – grejet er af bedste kvalitet. Midlerne til dette er skaffet via ansøgte donationer fra ENV Fonden og Østifterne.

Huset har også fået tilknyttet en unge medarbejder – Stine Flyvholm. Hun er ansat i 20 timer om ugen, foreløbig i en periode på 2 år. Stine har allerede mange planer for at involvere de unge mere omkring Kulturhuset. Midlerne hertil er skaffet via ansøgte donationer fra Tryg Fonden. De har bevilget kr. 400.000 over 2 år.

Der er ligeledes et samarbejde med SSP og Klubben.

**Kappelborgs Venner.**

Vi vil rigtig gerne have flere medlemmer – vi er pt 230

Vi vil derfor iværksætte flere tiltag.

Vi får lavet en roll-up, som vil synliggøre os ved flere arrangementer.

Vi får bl.a. lavet nye medlemsblanketter, hvor vi synliggør de mange fordele et medlemskab indebærer. Bl.a. rabat på flere arrangementer og også muligheden for at yde hjælp på Kappelborg og dermed møde andre engagerede medlemmer. Jo flere vi er, jo stærkere står vi.

Vi vil også ændre betalingsmetode for medlemskab, da vi føler den tidligere fremgangsmåde er uhensigtsmæssig med udsendelse af mail, hvor du som medlem, skal gå ind og lave en bankoverførsel. Derfor er vi ved at omlægge til NETS ”BS Web”, hvor vi automatisk kan opkræve kontingent, ved at udsende indbetalingskort. Disse kan efterfølgende tilmeldes betalingsservice, så kontingentet automatisk bliver hævet. Så sparer både foreningen og medlemmerne ressourcer.

Vi får nu også vores egen MobilePay ordning.

Bestyrelsen planlægger desuden en tur til et andet Kulturhus, hvor vi måske kan lade os inspirere til nye tiltag. Det bliver til en tur til ”Stubhuset” i Støvring i maj måned.

**Arrangementer for Kappelborgs Venner.**

Sidste efterår lykkedes det endeligt at afholde fest for Kappelborgs Venner, i en ny opsætning med live band, kulørte lamper og pølsevogn i gården. Det blev en rigtig god aften, som vi gentager i år d. 12.11., nu under navnet ”Husets fest”, dvs. at alle med tilknytning til Kappelborg, er inviteret.

**Fremtiden/visioner.**

10 år er gået og de er gået fantastisk, takket være en dygtig og engageret stab omkring vores Kulturhus.

Det vil jeg gerne benytte lejligheden til at sige tak for.

Der arbejdes med et spændende projekt på Skolemarken, som vi følger nøje.

Nye 10 år venter og jeg ved at der arbejdes hårdt for at vores fælles Kulturhus, kan leve op til de store forventninger, der naturligt er.

Vi i bestyrelsen vil gøre alt for at bidrage til nye spændende 10 år.

**Tak til alle.**

Tak til alle medlemmer. Tak til Lars Illum for det gode og positive samarbejde med bestyrelsen. Tak for et spændende og varieret Kulturhus.

Tak til bestyrelsen. Tak for det stærke engagement, der altid er, ved vores møder.

**På bestyrelsens vegne**

Bo Meyer – formand.